Trane verander in groot ekstase — Wagtoring – AANLYN BIBLIOTEEK
gt hfst. 47
Trane verander in groot ekstase
TOE Jaïrus sien hoe die vrou met die bloedvloeiing genees word, vergroot dit ongetwyfeld sy vertroue in Jesus se wonderdadige krag. Vroeër die dag het Jaïrus Jesus gevra om sy dierbare twaalfjarige dogtertjie, wat op sterwe lê, te kom help. Maar nou word Jaïrus se grootste vrees bewaarheid. Terwyl Jesus nog met die vrou praat, kom daar manne aan wat stilweg vir Jaïrus sê: "U dogter is dood. Waarom val u die Meester nog lastig?"
Hoe verpletterend is die nuus tog! Dink net: Hierdie man, wat groot respek in die gemeenskap afdwing, is nou heeltemal hulpeloos wanneer hy van sy dogter se dood hoor. Maar Jesus hoor die gesprek. Hy draai dus na Jaïrus en sê bemoedigend: "Moenie vrees nie; glo net."
Jesus vergesel die bedroefde man terug na sy huis. Daar tref hulle groot beroering aan, mense wat ween en weeklaag. 'n Skare mense het vergader, en hulle slaan hulself in hulle droefheid. Wanneer Jesus ingaan, vra hy: "Waarom gaan julle so te kere en ween julle? Die kind is nie dood nie, maar slaap."
Toe hulle dit hoor, lag die mense Jesus uit, want hulle weet die dogtertjie is werklik dood. Maar Jesus sê sy slaap net. Deur sy godgegewe krag te gebruik, gaan hy toon dat mense net so maklik uit die dood teruggebring kan word as wat hulle uit 'n diep slaap wakker gemaak kan word.
Jesus stuur nou almal behalwe Petrus, Jakobus, Johannes en die dooie meisie se moeder en vader uit. Dan neem hy hierdie vyf saam met hom na waar die dogtertjie lê. Jesus vat haar hand en sê: "Talita, koemi!" wat, as dit vertaal word, beteken: "Dogtertjie, Ek sê vir jou, staan op!" En die dogtertjie staan dadelik op en begin loop! Haar ouers is amper buite hulleself van groot ekstase toe hulle dit sien.
Jesus sê hulle moet die kind iets te ete gee, en daarna beveel hy Jaïrus en sy vrou om niemand te vertel wat gebeur het nie. Maar ten spyte van wat Jesus sê, versprei die gerug hiervan deur daardie hele streek. Dit is die tweede persoon wat Jesus opwek. Mattheüs 9:18-26; Markus 5:35-43; Lukas 8:41-56.